|  |  |
| --- | --- |
|    | **Šiam straipsniui ar jo daliai trūksta išnašų į šaltinius.**Jūs galite padėti Vikipedijai pridėdami tinkamas išnašas su šaltiniais. |


|  |
| --- |
| **Podgoricos oro uostas** |
|  |
| IATA: TGD - ICAO: LYPG |
| Parametrai |
| Aerodromo tipas | tarptautinis civilinis |
| Miestas | Golubovcai |
| Aukštis virš jūros lygio | 43 m |
| Koordinatės | 42°21′34″ š. pl. 19°15′07″ r. ilg.﻿ / ﻿42.35944°š. pl. 19.25194°r. ilg.﻿ / 42.35944; 19.25194 |
| Tinklalapis | www.montenegroairports.com |
| Kilimo ir tūpimo takai |
| Kryptis | Matmenys | Danga |
| ilgis (m) | plotis (m) |
| 18/36 | 2500 |  | asfaltas |

**Podgoricos oro uostas** (juodkal. *Aerodrom Podgorica, Аеродром Подгорица*) – tarptautinis oro uostas 11 km į pietus nuo Podgoricos, pagrindinis aviakompanijos „Montenegro Airlines d.o.o." oro maršrutų centras. IATA kodas yra TGD, kadangi Podgorica 1946–1992 m. vadinosi Titograd (Josip Broz Tito garbei). Podgoricos oro uostas vietinių gyventojų vadinamas Golubovcų oro uostu, nes artimiausias miestas yra Golubovcai.

Tai vienas iš dviejų viešųjų Juodkalnijos oro uostų. Antras toks uostas – Tivato oro uostas. Abu oro uostus valdo valstybinė kompanija „Airports of Montenegro"

2008 m. Podgoricos oro uostas aptarnavo 500 tūkst. keleivių. Organizacija „Airports Council International" apdovanojo Podgoricos oro uostą kaip geriausią 2007 m. oro uostą klasėje iki 1 mln. keleivių.
  
Oro uostas aptarnauja tiek skrydžius Juodkalnijos viduje, tiek tarptautinius. Kadangi tarp pagrindinių Juodkalnijos oro uostų yra tik 80 km, Juodkalnijos viduje reguliarių skrydžių nėra. Oro uostas aptarnauja ne tik reguliarius keleivinius reisus, bet ir krovininius bei verslo klasės lėktuvus.

Kiekvieną dieną vykdomi skrydžiai į įvairius Europos oro uostus. Vasarą būna daug užsakomųjų skryfžių į įvairius pasaulio miestus. Tradiciškai dar daug skrydžių sieja su Belgrado oro uostu, tačiau kasmet jų skaičius mažėja.

Oro uoste bazuojasi VIP ir oro taksi kompanija „Vektra Aviation", užsakomųjų skrydžių kompanijos „Di Air" ir „OKI Air". Oro uostą naudoja ir Serbijos VIP aviakompanijos „Air Pink" ir „Prince Aviation".

Istorija
--------

Oro uostas buvo pastatytas 1961 m. Zetos lygumoje, piečiau Podgoricos (tada – Titovgrado). Nuo pat oro uosto atidarymo jis buvo mišrios paskirties – tiek civilinės aviacijos, tiek karinis. Iki 2003 m. Podgoricos ir Tivato oro uostai buvo Yugoslav Airlines nuosavybė, o tada abu juos nupirko Juodkalnijos vyriausybė.

1999 m. NATO oro karo metu Podgoricos oro uostą dažnai bombardavo NATO aviacija. Buvo sunaikinta daug Podgoricos oro pajėgų bazės įrengimų, požeminės degalų saugyklos. Keleivių terminalai, pakilimo ir riedėjimo takai nepatyrė žymesnės žalos.

Pagal ICAO klasifikaciją Podgoricos oro uosto kategorija yra 4E ILS Cat I. Tačiau instrumentinis nusileidimas galimas tik pakilimo taku 36, nes leisti šiauriniu taku 18 galima tik vizualiai, esant puikioms meteorologinėms sąlygoms, nes netoliese šiauriau yra Dinarų Alpės.

2006 m. vyko dideli renovavimo ir plėtimo darbai. Buvo rekonstruotos ir praplėstos stovėjimo aikštelės ir riedėjimo takai, oro uosto apšvietimo ir energijos tiekimo sistemos.
2008 m. prasidėjo senojo keleivių terminalo rekonstrukcija. Buvo investuoti 4 milijonai eurų. Dabar oro uostas turi nebe 3, o 6 betonuotas aikšteles lėktuvams stovėti (numatoma įrengti dar 2). Buvo pastatytas naujas keleivių terminalas.

Patobulinti riedėjimo takai leidžia oro uoste aptarnauti plačiafiuzeliažius lėktuvus. Oro uostas ėmė aptarnauti lėktuvus Il-86 ir Boeing 747, kurie ėmė leistis 2008 m. balandžio mėn.

Aviakompanijos ir oro uostai
----------------------------


| Oro linijos | Skrydžiai &#13; |
| --- | --- |
| Adria Airways | Liubliana |
| Alitalia | Baris, Neapolis (sezoninis) |
| Austrian Airlines, aptarnauja Tyrolean Airways | Viena |
| Czech Airlines | Praha |
| Croatia Airlines | Zagrebas |
| Jat Airways | Belgradas |
| Malév Hungarian Airlines | Budapeštas |
| Montenegro Airlines | Belgradas, Kopenhaga, Frankfurtas, Liubliana, Londonas (Gatwick), Maskva (Domodedovas), Nišas, Paryžius (Šarlio de Golio tarptautinis oro uostas), Priština, Roma (Fiumičino oro uostas), Skopjė, Viena, Zagrebas, Ciurichas |
| Moskovia Airlines | Maskva (Domodedovas) [sezoninis] |
| S7 Airlines | Maskva (Domodedovas) [sezoninis] |
| Turkish Airlines | Stambulas (Atatiurko oro uostas) |

Susisiekimas su oro uostu
-------------------------

Į Podgoricos oro uostą važiuojama keliu Podgorica-Baras (E65/E80), po to trumpu privažiavimu. Kelias nuo Podgoricos iki oro uosto paprastai trunka ne daugiau kaip 15 minučių. Išimtis yra vasarą, kai keliu, vedančiu į oro uostą, ima važiuoti turistai. Keleivius į oro uostą veža autobusai ir taksi.

Bulvaro tipo keturių juostų automobilių kelias į oro uostą dabar rekonstruojamas kaip Golubovcų apvažiavimo dalis.

Pastačius Sozinos tunelį oro uostas dabar yra už 40 km nuo Baro, kuris yra pagrindinis Juodkalnijos jūrų uostas.